Document ID: 32010D0216

РЕШЕНИЕ НА КОМИСИЯТА
от 14 април 2010 година
за изменение на Директива 2009/42/ЕО на Европейския парламент и на Съвета относно статистическите данни при превоз на товари и пътници по море
(текст от значение за ЕИП)
(2010/216/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/42/ЕО на Европейския парламент и на Съвета от 6 май 2009 г. относно статистическите данни при превоз на товари и пътници по море (1), и по-специално член 3 от нея,
като има предвид, че:
(1)
При изготвянето на европейската статистика следва да има баланс между нуждите на ползвателите и тежестта върху респондентите.
(2)
На европейско равнище беше проведен технически анализ на съществуващите данни, събирани съгласно европейското законодателство в областта на статистическите данни за превоза на товари и пътници по море, и на политиката в областта на разпространението, за да се предложат евентуални технически решения за възможното опростяване на различните дейности, които са необходими за изготвянето на статистическата информация, като едновременно с това крайните резултати отговарят на настоящите и бъдещите нужди на ползвателите.
(3)
Вследствие на този анализ съществуващата тримесечна статистическа информация за пътническия транспорт в главните европейски пристанища и съществуващата тримесечна статистическа информация за трафика на плавателни съдове в главните европейски пристанища следва да се предава на Комисията (Евростат) и да се разпространява на годишна база, като събирането на данни за променливата във връзка с величината „националност на регистрацията на плавателните съдове“ в съществуващата тримесечна статистическа информация за пътническия транспорт в главните европейски пристанища следва да има незадължителен характер за държавите-членки.
(4)
Необходимо е номенклатурата на морските крайбрежни зони и номенклатурата за националността на регистрацията на плавателните съдове да се адаптират към техническите промени.
(5)
Поради тази причина Директива 2009/42/ЕО следва да бъде съответно изменена.
(6)
Мерките, предвидени в настоящото решение, са в съответствие със становището на Комитета на Европейската статистическа система, създаден с Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика (2),
ПРИЕ НАСТОЯЩОТО РЕШЕНИЕ:
Член 1
Приложения IV, V и VIII към Директива 2009/42/ЕО се заменят с текста на приложението към настоящото решение.
Член 2
Настоящото решение влиза в сила в деня след публикуването му в Официален вестник на Европейския съюз.
Първата отчетна година за прилагането на настоящото решение е 2009 г., като тя ще обхваща данните за 2009 г.
Съставено в Брюксел на 14 април 2010 година.

Labels: 8
19